relax pre Vás
Masáž pre zdravie
Čo by sme mali vedieť o masáži:
Masáž je najstarším prostriedkom pomoci pri zdravotných problémoch. Človek si podvedome trie miesta, kde ho niečo bolí. Tento inštinkt je v nás pevne zakorenený. Za dlhé stáročia ľudia objavili veľa masážnych techník, ktoré dokázali účinne pomôcť nielen pri únave či poraneniach, ale aj rôznych chorobách . Už v tej dobe sa vedelo o vzťahoch medzi povrchom tela, - pokožkou a svalstvom, - a stavom vnútorných orgánov. Na vysokú úroveň rozpracovali tento systém vzťahov v Číne, kde sa stal jedným z podkladov pre vytvorenie geniálneho systému akupunktúry.
Slovo masáž je pravdepodobne odvodené od gréckeho slova massé, čo znamená stláčať, hniesť. Základ slova sa objavuje vo francúzskom masser , hebrejskom slove mašeš, arabskom mas, či latinskom massa, čo väčšinou vždy značí trieť, stláčať a pod .
Najstaršie písomné správy o masáži máme zo starovekého Egypta z obdobia 1600 rokov pred n. l. Odtiaľto sa zrejme dostala do grécka. V grécku sa masáž hojne využívala nielen ako súčasť prípravy športovcov, ale aj celkového pestovania telesnej kultúry. Rimania sa naučili masáži od Grékov. Je známe, že napr. Gaius Julius Caesar trpieval bolesťami hlavy, ktoré sa dali odstrániť iba masážou. Stredovek, zameraný skôr na duchovnú spásu človeka, znamenal pre masáž úpadok. V tej dobe rozvíjali a zdokonaľovali toto umenie hlavne Arabi. Za zakladateľov masážnych postupov používaných v súčasnosti možno označiť švédskeho misionára P. H. Linga a predovšetkým I. Zabludowského, (1851-1906) ktorý vyškolil mnoho uznávaných masérov.
Okrem masáže liečebnej, športovej či kozmetickej, poznáme dnes aj masáž rekondičnú, zameranú na prevenciu a udržanie dobrého zdravotného stavu. A ako môže takáto rekondičná masáž pomôcť práve vám ?
Pravidelná masáž napomáha k zlepšeniu fyzickej aj psychickej výkonnosti. Urýchľuje regeneráciu organizmu, odstraňuje telesnú únavu, ale má aj upokojujúci účinok na psychiku, potláča stres. Po masáži sa výrazne zlepšuje schopnosť imunitného systému poradiť si s baktériami, vírusmi či ďalšími neželanými votrelcami v našom tele.
Masáž je spoľahlivým prostriedkom na prevenciu porúch pohybového aparátu, liečbu bolesti chrbtice a kĺbov, najmä pri ich jednostrannom namáhaní, pri sedavom zamestnaní a podobne. O význame chrbtice pre zdravie človeka nemožno pochybovať. Blokády v tejto oblasti sa prejavujú nielen napätím svalov a bolesťami, ale neliečené, môžu byť neskôr príčinou vážnych, často chronických zdravotných problémov, ktoré s chrbticou zdanlivo nesúvisia. Aj keď je prínos pravidelnej masáže pre naše zdravie veľký, zostáva stále nedocenená. Mnoho ľudí vyhľadá maséra až potom, keď už vznikol vážny problém, a trápi ich bolesť chrbta. Stále však platí, že prevencia je lepšia a lacnejšia ako liečba. Iní považujú masáž za luxus, za niečo čo je len pre športovcov alebo tých, čo si to môžu dovoliť. Nie je však väčším luxusom byť v dnešnej dobe chorým ?Argument že je masáž nákladná tiež neobstojí. Často minieme oveľa viac peňazí na veci, ktoré nám nielenže nepomôžu, ale v skutočnosti ich ani nepotrebujeme. Hovorí sa, že zdravie je to najdôležitejšie. Pravda, len pokiaľ pre jeho udržanie človek nemusí nič podniknúť, pretože ak príde na prevenciu, veľa ľudí hneď začne hľadať výhovorky. Ďalší sa spoliehajú na umelé chemické prostriedky ktoré v konečnom dôsledku môžu napáchať v organizme viac škody ako úžitku. Ak naozaj chcete urobiť niečo pozitívne pre vaše zdravie, doprajte si pár krát za mesiac rekondičnú masáž. Aj keď vás práve netrápi bolesť chrbta. Je to účinný a okrem toho veľmi príjemný spôsob, ako sa udržať v dobrej forme a zlepšiť kvalitu vášho života.
Kontakt
Libuša Stupková
Liptovský Peter 90 ( Nachádzam sa v spoločných priestoroch potravín coop-Jednota a pohostinstva.)
+421 948 274 492,
(Otváracie hodiny: Po-Ne na objednávku )
firstname.lastname@example.org
Liptovský Peter 90 ( Nachádzam sa v spoločných priestoroch potravín coop-Jednota a pohostinstva.)
+421 948 274 492,
(Otváracie hodiny: Po-Ne na objednávku )
email@example.com